Adam Price

Adam Price (født 7. maj 1967) er en dansk manuskriptforfatter, dramatiker, TV-vært, madanmelder og restauratør. Sammen med sin bror, James Price, er han kendt fra madlavningsprogrammet Spise med Price, der har kørt i adskillige sæsoner på DR. Som manuskriptforfatter har han bl.a. skrevet til serier som Borgen, Herrens Veje, Ragnarok, TAXA og Nikolaj og Julie, hvoraf flere har vundet både nationale og internationale priser.

Uddannelse og karriere 
Adam Price læste jura ved Københavns Universitet i perioden 1986-90.

Fra 1992 - 2011 var Price madanmelder for Politiken.

I årene 2001 - 2005 agerede Price redaktør på TV2 Drama på bl.a. At kende sandheden, En Kort En Lang, Arven, Drabet, Anklaget, Kongekabalen og Lykkevej.

I 2014 etablerede han det internationale produktionsselskab SAM Productions med producer Meta Louise Foldager Sørensen og manuskriptforfatter Søren Sveistrup. I 2019 udvidede Adam Price og Meta Louise Foldager Sørensen med non-scripted tv-selskab A&M Productions.

Adam Price står som manuskriptforfatter og skaber bag en række succesfulde TV-serier og film. Han skabte bl.a. ideen til serien Nikolaj og Julie (2002 - 2003), som modtog en Emmy Award i 2003,. Price har endvidere skabt og været hovedforfatteren bag den internationalt berømmede serie Borgen (2010 - 2022), som modtog en BAFTA, Englands største filmpris, i 2012 og igen i 2014. Price var også hovedforfatter på TV-serien Herrens Veje (DR, 2017 - 2018), som vandt prisen for Bedste Udenlandske Drama ved C21 Drama Awards. Senest har Price været skaber, hovedforfatter, showrunner og executive producer på serien Ragnarok (Netflix, 2020 - 2023) og skabt ideén til komedie-serien Orkesteret (DR, 2022 -)

I 2011 åbnede Adam og hans bror, James, den første restaurant Brdr. Price sammen med to forretningspartnere. Den første resturent blev åbnet i Rosenborggade (København) og er siden også åbnet i Tivoli (København) og i Herning.

Price har desuden stået bag en række teaterstykker og musicals - flere af dem er skrevet i samarbejde med broderen James. De to brødre har udover musikken også en delt kærlighed til maden, hvorfor de siden 2008 har været værter på madprogrammet Spise med Price (DR), som indtil videre har kørt på DR i 15 sæsoner med stor succes i Norden.

Privatliv 
Adam Price er søn af skuespillerparret Birgitte Price og John Price og lillebror til komponist og kapelmester James Price.

Price har en datter fra 1997 og en søn fra 2008 med Lærke Kløvedal (datter af Troels Kløvedal). Parret gik fra hinanden i 2010.

I 2010 fandt han sammen med Mischa Jemer, og de blev gift i 2012 på Frederiksberg Rådhus. De gik fra hinanden i 2017.

Siden 2022 har Price dannet par med Katherine Diez.

Price havde et sommerhus i Lumsås, hvor de første sæsoner af Spise med Price blev optaget.

Forfatterskab (film og tv) 
 Den gode, den onde og den virk'li sjove (forfatter og idémand, DR, 1990 - 1992)
 Karrusel (forfatter, TV2, 1998)
 Baby Doom (idémand og supplerende dialog, 1998)
 Mor(d) i mødregruppen (forfatter, 1998)
 TAXA (forfatter, DR, 1997 - 1999)
 Nikolaj og Julie (forfatter og idémand, DR, 2002 - 2003)
 Løgn og Latin (oversættelse og bearbejdelse, 2006)
 Anna Pihl (hovedforfatter og idémand, TV 2, 2006 - 2008)
 Spise med Price (medvirkende og forfatter, DR, 2008-)
 Borgen (hovedforfatter, skaber, producent, DR1, 2010 - 2022)
 Herrens Veje (hovedforfatter, DR1, 2017 - 2018)
  (skaber, hovedforfatter, showrunner og executive producer, Netflix, 2020 - 2023)
 Orkestret (idémand, DR, 2022 -)

Priser og legater 
 Årets revyforfatter ved [Revyernes Revy] i (1990)
 Emmy (2003, f. TV-serien Nikolaj og Julie)
 Årets Pen (2004)
 Wilhelm Hansens Legat
 Skuespiller Preben Uglegjergs legat
 BAFTA-prisen (2012, f. TV-serien Borgen)
 BAFTA-prisen (2014, f. TV-serien Borgen)
 Peabody Award (2014)
 Kronprinseparrets Kulturpris (2013, f. TV-serien Borgen)
 European Screenwriters Awards (2016, f. TV-serien Borgen)
 Nordisk Film og TV Fond-prisen (2018, f. TV-serien Herrens Veje)
 Rødekro Kulturpris (2017)
 Robert (2018, f. TV-serien Herrens Veje)
 Robert (2019, f. TV-serien Herrens Veje)

Referencer

Litteratur 
 Kühlmann, Lone: Nålen i armen – slægten og brødrene Price. Wilhelm Hansen, 2007. 
 Kühlmann, Lone: Brødrene Price - Maden, musikken, livet & kærligheden. Gyldendal, 2010.

Eksterne henvisninger 

 

Dramatikere fra Danmark
Manuskriptforfattere fra Danmark
Sangskrivere fra Danmark
Kogebogsforfattere fra Danmark
Adam
Madanmeldere fra Danmark
Journalister ved Politiken
Restauratører fra Danmark
Dansksprogede forfattere fra Danmark
Personer i Kraks Blå Bog